  Полина Уразова Майя Бывальцева Удмуртиын «Наша инициатива – 2022» вожвылъяськонэ лэзем 462 ӵектос плысь 273-ез вормизы. Соосты улонэ пыӵатыны элькун коньдэтысь валче вылысь коньдон висъялозы. Со сярысь улосвыл тӧролэн но кивалтэтлэн пресс-службазы ивортӥз. Вормем ӵектосъёс пӧлысь 162-ез ёросъёслэн луо, 111-ез – каръёслэн. Соосты быдэстыны элькун коньдэтын 180 миллион манет чакламын. Удмуртиысь кивалтэтлэн пуктэтэзъя, ёрос ӵектосъёслы но кар ӵектосъёслы оглом быдэн 90 миллион манет сётозы. « Куинь арскын элькунысь ёросъёсын но каръёсын 609 кичӧлтэм ӵектосъёсъёс быдэстэмын. Кылем арын программае тужгес мыло-кыдо пыриськизы Алнаш но Ува ёросъёсын улӥсьёс » Александр Бречалов, Удмуртилэн тӧроез Азьвыл куинь аръёсы сюресъёсты тупатъянэн герӟаськем ӵектосъёс нырысетӥ интыын вал ке, таяз арын - дышетсконниосты умоятонэн гераськемъёсыз. Сыӵе ӵектосъёслэн лыдзы туэ ог кык поллы йылӥз. « Адямиос зэмос ужъемышъёсты, умой пала воштӥськонъёсты адӟо, соин ик кенешонъёсы ветло, малпанъёссэс верало, куриськонъёс дасяны юртто. Ӵектосъёссы вакчи дыр ӵоже зэмзэ ик быдэстэмын луозы шуыса тодыса, ӵектосэз быдэстонэ ас ватсэтсэс пырто » Роман Ефимов, вожвылъяськон ӧрилэн кивалтӥсез, Удмуртиысь кивалтэтлэн тӧроезлэн воштӥсез Тодэ вайытом, кичӧлтонъёсты быдэстыны коньдэтысь уксё висъянъя программа 2019-тӥ арын ужаны кутскиз. 2021-тӥ арын элькун бюдежтысь висъяськись коньдонлэн быдӟалаез 180 миллион манетозь будӥз (2020-тӥ арын 150 миллион манет вал). Миым вожвылъяськонэ лэзем 332 ӵектос пӧлысь 293-ез вормиз. Тегъёс: Удмуртия кичӧлтонъёс ӵектос АлександрБречалов вожвылъяськон  